ΓΡΑΠΤΗ ΕΡΩΤΗΣΗ P-2185/98

υποβολή: Graham Watson (ELDR) προς την Επιτροπή

(7 Ιουλίου 1998)

Θέμα: Ρουμανικά ορφανοτροφεία

Πρόσφατες εκθέσεις υπογραμμίζουν τη συνεχιζόμενη κακομεταχείριση πολλών παιδιών στα ρουμανικά κρατικά ορφανοτροφεία. Σε ένα ορφανοτροφείο στη Βράϊλα, Sectia RMPSC, τα παιδιά, όπως αναφέρεται, υπόκεινται σε συστηματική κακομεταχείριση από τον διευθυντή του ορφανοτροφείου, Δρ. Stefan Bobecescu και το προσωπικό του.

Από τον περασμένο Ιούνιο, Βρετανοί της ανθρωπιστικής βοήθειας και ένας Ρουμάνος λογοθεραπευτής αναγκάστηκαν να εγκαταλείψουν τη Βράϊλα μετά την αυξανόμενη ανησυχία για το καθεστώς που επικρατεί στο ορφανοτροφείο. Το ποσοστό θανάτων στο ορφανοτροφείο είναι ανησυχητικό. Από τα 47 παιδιά, τουλάχιστον 7 πέθαναν τους τελευταίους 18 μήνες ενώ οι πρόσφατες εκθέσεις από τον Ιανουάριο αυτού του έτους αναφέρουν άλλα τρία σε σοβαρή κατάσταση.

Ποιά δράση σκοπεύει να αναλάβει η Επιτροπή σχετικά με τις εκθέσεις αυτές;

Σκοπεύει η Επιτροπή να πιέσει τις ρουμανικές αρχές να επιτρέψουν ευρωπαίους εργαζόμενους σε ανθρωπιστική βοήθεια να παρευρίσκονται στο ορφανοτροφείο για την εξασφάλιση της προστασίας των παιδιών;

Ποιά μέτρα έχει λάβει η Ευρωπαϊκή Ένωση για την επίβλεψη των ρουμανικών ορφανοτροφείων από την επανάσταση του 1989 όταν εκφράστηκαν οι πρώτες ανησυχίες σχετικά με τα ρουμανικά ορφανοτροφεία;

Απάντηση του κ. Van den Broek εξ ονόματος της Επιτροπής

(27 Ιουλίου 1998)

Η Επιτροπή εξετάζει την υπόθεση της Βράιλα με τις ρουμανικές αρχές. Η Βράιλα θεωρείται νοσοκομείο, όχι ορφανοτροφείο και υπάγεται στην αρμοδιότητα του ρουμανικού Υπουργείου Υγείας. Το εν λόγω υπουργείο έχει επίγνωση των προβλημάτων του νοσοκομείου και αναλαμβάνει να βελτιώσει την κατάσταση.

Η Επιτροπή παρακολουθεί την κατάσταση των ορφανοτροφείων στη Ρουμανία επί πολλά έτη και θα συνεχίσει να το πράττει στο πλαίσιο της παρακολούθησης της εφαρμογής της εταιρικής σχέσης για την προσχώρηση η οποία τονίζει κατά προτεραιότητα τη συνέχιση της μεταρρύθμισης στον τομέα της προστασίας των παιδιών. Το PHARE έχει χορηγήσει εκτεταμένη βοήθεια στη Ρουμανία για την προστασία του παιδιού. Το 1994, εγκαινιάστηκε πρόγραμμα σχετικά με τη μεταρρύθμιση της προστασίας των παιδιών προκειμένου να ενισχυθεί η ρουμανική κυβέρνηση στην εφαρμογή συνολικής μεταρρυθμιστικής στρατηγικής στον τομέα της προστασίας του παιδιού. Στο πλαίσιο αυτό, η Ρουμανία έχει σημειώσει πρόοδο. Το θεσμικό πλαίσιο της πολιτικής για την προστασία του παιδιού έχει μεταρρυθμιστεί εκ βάθρων. Σε εθνικό επίπεδο, δημιουργήθηκε το τμήμα προστασίας του παιδιού (DPI) το οποίο είναι υπεύθυνο για την ανάπτυξη πολιτικής και στρατηγικής για τη μεταρρύθμιση της προστασίας του παιδιού. Όλες οι λειτουργικές ευθύνες σχετικά με την προστασία των παιδιών με προβλήματα μεταφέρθηκαν από διάφορα κεντρικά υπουργεία στα περιφερειακά συμβούλια, στο πλαίσιο αποκεντρωμένου συστήματος το οποίο είναι αποτελεσματικότερο στην άμεση αντιμετώπιση των αναγκών των παιδιών. Κάθε περιφερειακό συμβούλιο έχει συστήσει επιτροπή προστασίας του παιδιού, υπεύθυνη για τη λήψη αποφάσεων σε μεμονωμένες περιπτώσεις και την εξουσιοδότηση μη κυβερνητικών οργανώσεων (ΜΚΟ). Δεδομένου ότι είναι επιθυμητή η συμμετοχή του τριτογενούς τομέα στην προστασία των παιδιών, έχουν ληφθεί ή προβλέπεται να ληφθούν νέα μεταρρυθμιστικά μέτρα με στόχο να προωθήσουν τη διαρκή συμμετοχή των ΜΚΟ στον τομέα της προστασίας των παιδιών. Σε εθνικό επίπεδο, ο τριτογενής τομέας δημιούργησε ομοσπονδία ΜΚΟ που δρα στον τομέα της προστασίας των παιδιών.